Мы алфавитыри лъэшэу хэхъоныгъэ зышIырэ щыIакIэм зэрэдимыштэжьырэр псынкIэу къэлъэгъуагъ. Я 30-рэ илъэсхэм Адыгеим культурнэ революциер зэрэщырагъэкIокIыгъэм ишIуагъэкIэ цIыф жъугъэхэм еджэкIэ-тхакIэр къаIэкIэхьагъ, тхылъхэм, периодическэ печатым, культурнэ-просветительскэ ыкIи научнэ IофшIагъэхэм якъыдэгъэкIын зырагъэушъомбгъугъ, урысыбзэр хэгъэгум щыпсэурэ лъэпкъхэр зэрэзэгурыIорэ бзэу хъугъэ. «Урыс графикэм тетэу иберэ-кавказыбзэ тхыбзакIэхэм яалфавитхэр зэрагъэпсыгъэхэм, – етхы Къумэхэ Мухьадинэ, – гъэхъэгъэ гъэнэфагъэхэр къытыгъэх. Бзэм ылъэныкъокIэ уекIолIэн хъумэ, анахь мэхьанэ зиIэр тхыбзакIэ иберэ-кавказыбзэхэм яфонологие системэ нахь тэрэзэу (блэкIыгъэ лъэхъанхэм ялъытыгъэмэ) къызэращылъэгъуагъэр ары. Ащ бзитIушIэныгъэм зыригъэушъомбгъугъ, етIани ащ мэхьанэу иIэр бзэ лъэныкъо закъом къыщыуцурэп, социальнэ-тарихъ мэхьанэшхуи иI» (Кумахов, 1984: 319).